CHOW ออกหุ้นกู้ 2 ชุด ขายผู้ลงทุนสถาบัน-รายใหญ่ 22-24 มิ.ย.นี้
CHOW ออกหุ้นกู้ 2 ชุดรวมมูลค่า 1.2 พันลบ.โดยชุดที่ 1 อายุ 1 ปี 6 เดือน ดบ. 5.15% ชุดที่ 2 อายุ 2 ปี ดบ. 5.25% ขายผู้ลงทุนสถาบัน-รายใหญ่ 22-24 มิ.ย. 58 ระดมทุนใช้เป็นทุนหมุนเวียนในบริษัท 
15 มิ.ย. 2558

บริษัท เชาว์ สตีล อินดัสทรี้ จำกัด (มหาชน) หรือ CHOW ระบุว่า บริษัทได้ยื่นแบบแสดงรายการข้อมูลเสนอขายหุ้นกู้ของบริษัท มูลค่ารวมไม่เกิน 1,200 ล้านบาท แบ่งออกเป็น 2 ชุด ชุดที่ 1 มูลค่าไม่เกิน 600 ล้านบาท อายุ 1 ปี 6 เดือน ครบกำหนดไถ่ถอนปี พ.ศ. 2559 อัตราดอกเบี้ยคงที่ร้อยละ 5.15 ต่อปี จ่ายดอกเบี้ยทุกๆ 3 เดือนตลอดอายุหุ้นกู้ และชุดที่ 2 มูลค่าไม่เกิน 600 ล้านบาท อายุ 2 ปี ครบกำหนดไถ่ถอนปี พ.ศ. 2560 อัตราดอกเบี้ยคงที่ร้อยละ 5.25 ต่อปี จ่ายดอกเบี้ยทุกๆ 3 เดือนตลอดอายุหุ้นกู้
ทั้งนี้ บริษัทจะเสนอขายให้ผู้ลงทุนสถาบัน และ/หรือผู้ลงทุนรายใหญ่ ผ่าน บล.เอเชีย พลัส ซึ่งเป็นผู้จัดการการจัดจำหน่าย ระยะเวลาเสนอขายหุ้นกู้วันที่ 22-24 มิ.ย. 58
โดยบริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้ เพื่อใช้เป็นทุนหมุนเวียนในการดำเนินธุรกิจของบริษัททั้งระยะสั้นและระยะยาว